آیفون ۷ له ۱۰ نویو ځانګړتیاوو سره معرفي شو
د نا تائید شویو تصویرونو له خپرېدو او څو میاشتو شایعاتو وروسته، آیفون ۷ له لس تازه ځانګړتیاوو سره د اپل له خوا تر ټولو ښه آیفون دی چې بازار ته راوزي.
د آیفون ۷ ځانګړتیاوې په لاندې ډول دي: آیفون ۷ پخوانیو آیفونونو ته ډیر ورته والی لري او د څلورو مخکنیو رنګونو ترڅنګ په تور رنګ کې هم خرڅیږي. سکرین یا ښیښه یې د راتینا اچ ډي لوړ کیفیت لري او د ډیرو رنګونو د ښوولو ظرفیت لري. هوم بټن یا د سکرین تڼۍ یې د تنظیمیدلو قابلیت لري، د فشار په وړاندې حساسه او کله چې ټکان وخوري، عکس العمل ښيي. اوبه او دوړې نه په کې ځي. د جک غوږۍ نه لري او غوږۍ او نور وسایل ورسره د جک چارجر له لارې وصل کیږي. د پخوانیو آیفونونو برخلاف، دوه سپیکره لري او د سټریو د غږ د خپرولو وړتیا لري. آیفون ۷ او آیفون ۷ پلس د پخوانیو هغو په پرتله ښې کمرې لري. د آیفون ۷ کمره د آیفون ۷ شپږ په څیر ۱۲ میګا پکسله ده خو اپرچر یې لوی شوی او په تته رڼا کې ښه عکس اخیستل شي. آپټیکل ستیبلایزر یا د لنز د ثابت ساتلو ځانګړتیا لري او د عکس اخیستلو پرمهال که چیرې لاس مو هم وښوریږي، ښه عکس اخیستلی شي. آیفون ۷ پلس د ۵۶ ملي متري تلي فوټو یوه اضافي کمره هم لري او کولی شي له لرې واټن څخه ښه عکسونه واخلي. د آیفون ۷ د بطرۍ ظرفیت ډیر شوی او د مخکنیو هغو په پرتله ډیر وخت چارج ساتلی شي. د اپل شرکت وړاندوینه کوي چې د آیفون ۷ د بطرۍ چارج ۱۲ ساعته او د ۷ پلس دوه ساعت نور هم چارج ساتلی شي. د اي ۱۰ نوی چپ لري چې د تلیفون سرعت یې ډیر کړی. عامل سیستم یې " آی او اس ۱۰ " دی چې خپلې نوې ځانګړتیاوې لري. آیفون ۷ او ۷ پلس د حافظې په لوړ ظرفیت یعنې ۳۲ جي بي، ۱۲۸ جي بي او ۲۵۶ جي بي بازار ته وړاندې کیږي. آیفون ۷ له ۳۲جي بي حافظې سره د ۶۴۹ امریکايي ډالرو په بیې او ۳۲ جي بي حافظې لرونکې آیفون ۷ پلس به۷۶۹ډالره بیه ولري. آیفون ۷ په آنلاین بڼې د سپټمبر د میاشتې له نهم تاریخ څخه په امریکا او یو شمیر نورو هیوادونو کې خرڅلاو ته وړاندې کیږي. د اپل د شرکت د محصولاتو په معرفي کې، د دغه شرکت نوی ځیرک ساعت هم وښودل شو. د اپل شرکت په داسې حال کې له خپل ډیر خرڅیدونکي محصول څخه پرده پورته کوي، چې سیال شرکت یې سامسنګ د ګلګسي نوت ۷ د ټیلیفون په بطرۍ کې د رامنځته شوي مشکل له امله له سرخوږي سره مخامخ دی. سامسنګ د دغه تلیفون خرڅلاو بند کړی او له خپلو مشتریانو یې غوښتي چې شاوخوا دونیم میلیون خرڅ شوي تیلیفونونه بیرته د دغه شرکت نماینده ګیو ته ور وړي.